A BIZOTTSÁG 2084/2004/EK RENDELETE
(2004. december 6.)
a kisebb égei-tengeri szigeteken a hagyományos olívatermelő területeken található olajfaligetek gondozására vonatkozó támogatások kifizetési határideje tekintetében a 2837/93/EGK rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes mezőgazdasági termékek vonatkozásában a kisebb égei-tengeri szigetek javára hozott egyedi intézkedések bevezetéséről szóló, 1993. július 19-i 2019/93/EGK tanácsi rendeletre (1) és különösen annak 11. cikke (2) bekezdésére,
mivel:
(1)
A 2019/93/EGK tanácsi rendeletnek a hagyományos olívatermelő területeken található olajfaligetek gondozása tekintetében történő alkalmazása részletes szabályainak megállapításáról szóló, 1993. október 18-i 2837/93/EGK bizottsági rendelet (2) 2. cikke (1) bekezdésének harmadik albekezdése úgy rendelkezik, hogy a kisebb égei-tengeri szigeteken a hagyományos olívatermelő területeken található olajfaligetek gondozására vonatkozó hektáronkénti átalánytámogatás kifizetése minden évben az október 16. és november 30. közötti időszakban történik.
(2)
Az égei-tengeri szigeteken a támogatás kifizetése megvalósulhat egy olyan szoftver segítségével, amely az érintett terület egészét lefedi. Ezt a szoftvert kísérleti projektként vezették be 2003-ban, és jelenleg bizonyos kiigazításokra szorul. Ezért szükséges előírni, hogy Görögország a 2004. évre vonatkozóan a hektáronkénti átalánytámogatás kifizetésének naptári évenként október 16. és november 30. között meghatározott határidejét a 2004. október 16-tól 2005. január 31-ig terjedő időszakra hosszabíthatja.
(3)
Az e rendeletben előírt intézkedések összhangban vannak az Olaj- és Zsírpiaci Irányítóbizottság véleményével,
ELFOGADTA EZT A RENDELETET:
1. cikk
A 2837/93/EGK rendelet 2. cikke (1) bekezdésének harmadik albekezdésétől eltérve, a 2004. évre vonatkozóan Görögország a 2019/93/EGK rendelet 11. cikke (1) bekezdésében meghatározott, az olajfaligetek gondozására vonatkozó hektáronkénti átalánytámogatás kifizetését a 2004. október 16-tól 2005. január 31-ig terjedő időszakban teljesítheti.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. december 6-án.